Document ID: 32013R0623

REGOLAMENT TA’ IMPLIMENTAZZJONI TAL-KUMMISSJONI (UE) Nru 623/2013
tas-27 ta’ Ġunju 2013
li jemenda r-Regolament (KE) Nru 1238/95 rigward il-piżijiet pagabbli lill-Uffiċċju Komunitarju tal-Varjetajiet tal-Pjanti
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2100/94 tas-27 ta’ Lulju 1994 dwar drittijiet ta’ varjetajiet ta’ pjanti fil-Komunità (1) (“ir-Regolament Bażiku”), u b’mod partikolari l-Artikolu 113 tiegħu,
Wara li kkonsultat mal-Kunsill Amministrattiv tal-Uffiċċju Komunitarju tal-Varjetajiet tal-Pjanti,
Billi:
(1)
L-Artikolu 9(1) tar-Regolament tal-Kummissjoni (KE) Nru 1238/95 tal-31 ta’ Mejju 1995 li jistabbilixxi r-regoli tal-implimentazzjoni sabiex jiġi applikat ir-Regolament tal-Kunsill (KE) Nru 2100/94 rigward il-piżijiet pagabbli lill-Uffiċċju Komunitarju tal-Varjetajiet tal-Pjanti (2), jistabbilixxi l-livell ta’ miżata pagabbli lill-Uffiċċju Komunitarju tal-Varjetajiet tal-Pjanti (“l-Uffiċċju”), għal kull sena li jdum id-dritt Komunitarju għall-varjetà tal-pjanta kif ipprovvdut fl-Artikolu 113(2)(d) tar-Regolament (KE) Nru 2100/94.
(2)
Ir-riserva finanzjarja tal-Uffiċċju qabżet il-livell meħtieġ biex jinżamm baġit bilanċjat u biex tiġi ssalvagwardjata l-kontinwità tal-operazzjonijiet tagħha. Għal din ir-raġuni l-miżata annwali għandha titnaqqas mis-sena 2014.
(3)
Ir-Regolament (KE) Nru 1238/95 għandu għalhekk jiġi emendat skont dan.
(4)
Il-miżuri pprovduti f’dan ir-Regolament huma skont l-opinjoni tal-Kumitat Permanenti dwar id-Drittijiet Komunitarji tal-Varjetajiet tal-Pjanti,
ADOTTAT DAN IR-REGOLAMENT:
Artikolu 1
Fl-Artikolu 9 tar-Regolament (KE) Nru 1238/95, il-paragrafu 1 jinbidel b’dan li ġej:
“1. L-Uffiċċju għandu jimponi miżata ta’ EUR 250 fuq detentur ta’ dritt Komunitarju għall-varjetà tal-pjanta (“id-detentur”) għal kull sena tal-perjodu taż-żmien tad-dritt Komunitarju għall-varjetà tal-pjanta (“miżata annwali”), kif imsemmi fl-Artikolu 113(2)(d) tar-Regolament Bażiku.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta’ Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Ġunju 2013.

Labels: 7
2
15
6